Polițiști din cadrul Poliției Municipiului Târgu Jiu au fost sesizați cu privire la producerea unui accident rutier în comuna Arcani. Din primele verificări efectuate de polițiștii ajunși la fața locului, a reieșit faptul că o persoană necunoscută, în timp ce efectua manevra de mers înapoi, în parcarea unui magazin din satul Sănătești, ar fi acroșat cu oglinda laterală un bărbat, în vârstă de 73 de ani, din localitate, după care a părăsit locul faptei, fără încuviințarea poliției.
"Ca urmare a cercetărilor efectuate de polițiști, aceștia au procedat la identificarea conducătorul auto implicat, în persoana unui bărbat, în vârstă de 68 de ani, din Târgu Jiu. În urma accidentului a rezultat rănirea pietonului. Conducătorul auto deținea permis de conducere corespunzător și nu se afla sub influența băuturilor alcoolice", a transmis IPJ Gorj.
În cauză, polițiștii au întocmit dosar de cercetare penală, sub aspectul săvârșirii infracțiunilor de vătămare corporală din culpă și părăsirea locului accidentului.